Wasiirka Madaxtooyada Somaliland Mudane Maxamuud Xaashi Cabdi oo isaguna halkaasi ka hadlay ayaa si weyn ugu mahadnaqay Wasiirka Maaliyada Somaliland, waxaanu fariin u diray Masuuliyiinta Xisbiyada Mucaaridka isagoo tilmaamay in doorashada Somaliland aanay lacag la’aan u baaqan doonin, waxaanu yidhi Wasiirku “Munaasibadan aynu isugu nimid ee guddida doorashooyinka Qaranka ay ku wareejinayso Wasiirka Maaliyadu lacagtii ka dhinaatay, waanu ku bogaadinaynaa Wasiirka hawsha fiican ee runtii ay qabatay iyadoo amarkii Madaxweynaha fulinaysa” ayuu yidhi Wasiirka Maxamuud Xaashi, waxaanu intaasi ku daray oo uu sheegay mar uu ka hadlayey cida farsamo ahaan qabsoomida doorashada masuulka ka ahi ay tahay Komishanka Doorashooyinka Qaranka, waxaanu yidhi Wasiir Xaashi “Farsamo ahaan doorashada waxa masuul ka ah guddida doorashada, Madaxweynaha qaranku waxa uu leeyahay Masuuliyada guud oo qaranka oo dhan ayuu Masuul ka yahay ‘Head of State’, balse dad badan ayay raganimada gabigeeduba ay kaga soo ururtay xann iyo dacaayad warbaahin lagaga hadlo, way sahlan tahay in qof la dhaliilo lana caayo oo biyo la qudhqudhiyey way ka sahlan tahay, laakiin waxay u baahan tahay in hadalka loo miidaan dayo oo uu cadaalada salka ku hayo, xaqiiqona uu ku fadhiyo.
